Ir-Regolament tal-Kunsill (KEE) Nru 697/93
tas-17 Marzu 1993
li jemenda r-Regolament (KEE) Nru 3759/92 dwar l-organizzazzjoni komuni tas-suq fi prodotti tas-sajd u akwakultura u li jemenda r-Regolament (KEE) Nru 2658/87 dwar it-tariffa u nomenklatura statistika u dwar it-Tariffa Komuni Doganali
IL-KUNSILL TAL-KOMUNITAJIET EWROPEJ
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 43 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi Regolament (KEE) Nru 3759/92 [4] identifika l-biċċa l-kbira ta' speċi ta' ħut bl-ismijiet ta' klassifikazzjoni tagħhom;
Billi wħud mill-ispeċi ta' ħut komunement magħrufa internazzjonalment bħala trota ingħataw ismijiet ta' klassifikazzjoni ġodda meta dawn l-ispeċi ġew trasferiti mill-ġeneru Salmo għall-ġeneru Oncorhynchus; billi din il-bidla fl-ismijiet ta' klassifikazzjoni ma twassalx għal bidla fil-klassifikazzjoni tat-tariffa ta' dawn l-ispeċi anqas ta' l-istruttura tat-Tariffa Komuni Doganali; billi jidher suffiċjenti li ssir referenza għall-ismijiet ta' klassifikazzjoni ġodda permezz ta' nota fil-qiegħ; billi b'riżultat ta' dan l-Anness VII għall-imsemmi Regolament għandu jiġi emendat;
Billi n-nomenklatura tat-tariffa li tirriżulta mill-applikazzjoni ta' Regolament (KEE) Nru 3759/92 hija nkluża fit-Tariffa Komuni Doganali; billi konsegwentement trid issir emenda għan-nomenklatura miġbura fl-Anness I għal Regolament (KEE) Nru 2658/87 [5],
ADOTTA DAN IR-REGOLAMENT:
Artikolu 1
L-Anness VII għar-Regolament (KEE) Nru 3759/92 għandu jiġi sostitwit bl-Anness ta' hawn.
Artikolu 2
L-Anness I għar-Regolament (KEE) Nru 2658/87 għandu jiġi sostitwit bl-Anness ta' hawn, li jikkonċerna l-kodiċi CN li jidhru fih.
Artikolu 3
Dan ir-Regolament għandu jidħol fis-seħħ sitt gimgħat wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 Marzu 1993.